ຢ່າງໜ້ອຍ 21 ຄົນເສຍຊີວິດ ຍ້ອນໄຕ້ຝຸ່ນ ຮາກູປິດ ທີ່ຟີລິບປີນ
ຢ່າງ​ໜ້ອຍ​ 18 ຄົນ ​ໃນ​ຈຳນວນ​ພວກ​ເຄາະ​ຮ້າຍ ​​ໄດ້ເສຍ​ຊີວິດ​ຢູ່​ເກາະ Samar ທາງ​ພາກ​ຕາເວັນ​ອອກ ​ຂອງ​ປະ​ເທດ ບ່ອນ​ທີ່​ພາຍຸ ຮາ​ກູ​ປິດ ​ໄດ້​ພັດ​ຂຶ້ນ​ຝັ່ງ ໃນ​ຄືນ​ວັນ​ເສົາ​ມື້ກ່ອນ​ນີ້.
ສະພາກາແດງຟີລິບປີນ ກ່າວວ່າ ຢ່າງໜ້ອຍປະຊາຊົນ 21 ຄົນ ເສຍຊີວິດ ນັບແຕ່ລົມພາຍຸໄຕ້ຝຸ່ນພະລັງແຮງ ຮາກູປິດ ປະທະ ປະເທດເກາະດອນດັ່ງກ່າວ ເລຂາທິການໃຫຍ່ສະພາກາແດງ ທ່ານນາງ Gwendolyn Pang ກ່າວໃນວັນຈັນມື້ນີ້ວ່າ ຢ່າງໜ້ອຍ 18 ຄົນໃນຈຳນວນ ພວກເຄາະຮ້າຍໄດ້ເສຍຊີວິດຢູ່ເກາະ Samar ທາງພາກຕາ ເວັນອອກຂອງປະເທດ ບ່ອນທີ່ພາຍຸ ຮາກູປິດ ໄດ້ພັດຂຶ້ນຝັ່ງ ໃນຄືນວັນເສົາມື້ກ່ອນນີ້ ມີການປະກາດໂຕເລກຫຼ້າສຸດຂອງພວກເສຍຊີວິດໃຫ້ຊາບ ໃນຂະນະທີ່ນະຄອນຫລວງມານີລາ ຕຽມຮັບມືກັບການປະທະຂອງໄຕ້ຝຸ່ນດັ່ງກ່າວ ທີ່ຈະ ກາຍເປັນພາຍຸເຂດຮ້ອນໃນວັນອັງຄານມື້ອື່ນ ໃນຂະນະທີ່ພາຍຸຫົວນີ້ສືບຕໍ່ ພັດຜ່ານຂ້າມ ຟີລິບປີນໄປຢ່າງຊ້າໆນັ້ນ ພວກໂຮງຮຽນແຫ່ງຕ່າງໆ ໄດ້ຖືກປິດລົງຊົ່ວຄາວ ຕະຫຼາດຂາຍຮຸ້ນກໍປິດລົງ ພວກພະນັກ ງານຫ້ອງການແລະລັດຖະບານຫຼາຍຄົນ ຖືກແຈ້ງໃຫ້ຢູ່ບ້ານ ແລະຖ້ຽວບິນຂອງສາຍການ ບິນພານິດຫຼາຍສິບຖ້ຽວ ໄດ້ຖືກລົບລ້າງ ທ່ານ Alexander Pama ໂຄສົກສະພາຮັບມືແລະຫລຸດຜ່ອນການສ່ຽງຕໍ່ໄພຫາຍຍະນະ ແຫ່ງຊາດຟີລິບປີນ ກ່າວວ່າ ພາຍຸລູກນີ້ ໄດ້ອ່ອນແຮງລົງອີກ ໃນວັນຈັນມື້ນີ້ ຫຼັງພັດຂຶ້ນຝັ່ງໃນຕອນ ເດິກຄືນວັນເສົາ ໂດຍໄດ້ຮື້ຖອນຫຼັງຄາອອກຈາກຕຶກອາຄານຫຼາຍຫຼັງ ພ້ອມທັງເຮັດໃຫ້ໄຟຟ້າມອດ ໃນ ພວກແຂວງແຄມທະເລທັງໝົດ ແລະເຮັດໃຫ້ປະຊາຊົນເສຍຊີວິດ ຢ່າງນ້ອຍ 3 ຄົນ ໃນ ເບື້ອງຕົ້ນນັ້ນ ບັນດານັກພະຍາກອນອາກາດ ກ່າວວ່າ ລົມພາຍຸໄຕ້ຝຸ່ນ ຮາກູປິດ ຊຶ່ງກຳລັງພັດໄປທາງ ທິດຕາເວັນຕົກສຽງເໜືອ ໃນຄວາມໄວ ແຕ່ພຽງປະມານ 10 ຫຼັກກິໂລແມັດຕໍ່ຊົ່ວໂມງ ໃນຂະນະນີ້ ອາດຈະໃຊ້ເວລາ 3 ມື້ ເພື່ອພັດຂ້າມພາກກາງຂອງຟີລິບປີນ ບັນດາເຈົ້າໜ້າທີ່ ກ່າວວ່າ ລົມໄຕ້ຝຸ່ນລູກນີ້ ປາກົດວ່າບໍ່ຮ້າຍແຮງເທົ່າກັນກັບລົບພາຍຸ Haiyan ໃນປີແລ້ວນີ້ ສ່ວນນຶ່ງກໍເປັນຍ້ອນວ່າມີການປະຕິບັດງານຢ່າງໃຫຍ່ ເພື່ອຊ່ອຍຍົກຍ້າຍປະຊາຊົນຈຳນວນເກືອບ 1 ລ້ານຄົນອອກຈາກແຄມຝັ່ງທະເລ ແລະອອກຈາກພວກຂົງເຂດທີ່ມັກເກີດດິນເຈື່ອນນັ້ນ